
Η Κ.Ο. Κύπρου του Κ.Κ.Ε. καταδικάζει την ιµπεριαλιστική επέµβαση ΕΕ- ΗΠΑ - 
ΝΑΤΟ στην Ουκρανία και κάθε προσπάθεια περιορισμού των δικαιωμάτων του 
ουκρανικού λαού. Εκφράζουµε την αγανάκτησή µας για τα εγκλήματα και τις 
βαρβαρότητες των νεοφασιστών στην Ουκρανία. 


Ένα µεγάλο µέρος της ευθύνης για αυτά τα εγκλήματα και την κλιμάκωση της 
βίας και της καταστολής, φέρουν η Ευρωπαϊκή Ένωση, οι ΗΠΑ και το ΝΑΤΟ που 
στηρίζουν και βοηθούν την πραξικοπηµατική κυβέρνηση του Κιέβου και άλλες 
φασιστικές δυνάμεις, σε βάρος του λαού στην Ανατολική Ουκρανία και σε άλλες 
περιοχές. Ανοιχτά πριμοδοτούνται και στηρίζονται ενέργειες σαν αυτή στην 
Οδησσό. Η επιλογή της όξυνσης, στο πλαίσιο του ανταγωνισμού των ΕΕ-ΗΠΑ και 
της Ρωσίας, αυξάνει τους κινδύνους ενός πιο γενικευµένου πολέμου, µε 
ανυπολόγιστα θύματα και καταστροφές. 


Η Ουκρανία αποτελεί άλλωστε το πιο πρόσφατο παράδειγµα χώρας όπου ΕΕ και 
ΗΠΑ ανταγωνίζονται την καπιταλιστική Ρωσία για το ποιος θα καρπωθεί τα 
οφέλη που προσφέρουν τα αποθέµατα της χώρας σε φυσικό αέριο, οι τεράστιας 
σηµασίας δρόμοι μεταφοράς µαζί µε το σηµαντικό δίκτυο αγωγών της, ο 
αγροτικός και βιομηχανικός της τομέας. Αποδεικνύεται ότι όσο κυριαρχούν τα 
μονοπώλια σε µια χώρα δεν έχουν κανένα αντίκρισμα για το λαό οι... κοσµογονίες 
που εξαγγέλλουν τα μονοπώλια και οι κυβερνήσεις τους ανάγοντας σε στόχο το 
να γίνει η Ελλάδα ή η Κύπρος ενεργειακός κόμβος. Αντίθετα, µε τους 
επιχειρηματικούς ομίλους να κάνουν κουμάντο στις πλουτοπαραγωγικές πηγές 
της κάθε χώρας, οι λαοί μπαίνουν σε περιπέτειες νέων πολεμικών αναμετρήσεων 
ενώ οι ίδιοι καταδικάζονται να ζουν ενεργειακά πάμφτωλχοι. 


Ιδιαίτερα επικίνδυνη είναι και η στάση της συγκυβέρνησης ΝΔ - ΠΑΣΟΚ, που για τα 
δικά της συμφέροντα συμπλέει µε τη λυκοσυµµαχία , "παίζει µε τη φωτιά", 
βαθαίνοντας την εμπλοκή της χώρας µας στις εξελίξεις στην Ουκρανία τόσο στο 
πλαίσιο της Ελληνικής Προεδρίας στην ΕΕ όσο και σε αυτό των συμβατικών 
υποχρεώσεων του ΝΑΤΟ, προκειµένου να εξυπηρετήσει τα συμφέροντα των 
µμονοπωλιακών ομίλων. Την ίδια στιγµή αναδεικνύονται ξεκάθαρα οι ευθύνες των 
ΕΕ-ΗΠΑ και ΝΑΤΟ που όχι µόνο καλλιεργούν συστηµατικά τον εθνικισμό, 
αβαντάροντας την λεγόμενη κυβέρνηση του Κιέβου και τις φασιστικές - 
ναζιστικές οµάδες στο αιματοκύλισμα του ουκρανικού λαού αλλά επιστρατεύουν 
τον πιο χυδαίο αντικομµουνισµό, λαμβάνοντας νέα µέτρα και κυρώσεις ενάντια 
στους κομμουνιστές της Ουκρανίας. 


Το Κ.Κ.Ε. εκφράζει την αμέριστη διεθνιστική του αλληλεγγύη στον 
ουκρανικό λαό και καλεί τον ελληνικό λαό, αλλά και όλους τους λαούς της 
περιοχής, σε επαγρύπνηση για τις επικίνδυνες εξελίξεις στην περιοχή. Οι 
επικίνδυνες διεργασίες µε διχοτοµική λύση που προωθείται στο Κυπριακό, η 
ανησυχητική κατάσταση στη Συρία, χρειάζεται να σηµατοδοτήσουν την 
αποφασιστική ενίσχυση της εργατικής λαϊκής πάλης ενάντια στα μµονοπώλια και 
τον καπιταλισμό. Αυτή είναι η προοπτική ενάντια σε κάθε καπιταλιστική 
διακρατική ένωση, µε µια ισχυρή λαϊκή συμμαχία για να ανοίξει ο δρόμος για µια 
εξουσία και οικονοµία που ο λαός θα είναι ιδιοκτήτης του πλούτου που παράγει. 

